b'\n_START_ARTICLE_\nMitja Bla\xc5\xbei\xc4\x8d\n_START_SECTION_\nKariera\n_START_PARAGRAPH_\nZ radijskim delom je pri\xc4\x8del leta 1994 v novogori\xc5\xa1kem studiu Radia Koper s poro\xc4\x8danjem s prvih lokalnih volitev. Potem je nekaj let delal tu ob\xc4\x8dasno z gostovanji v koprskem studiu Modrega vala radia Koper. Vmes je bil tudi dopisnik gori\xc5\xa1kega lokalnega \xc4\x8dasnika Oko, urednik glasila ob\xc4\x8dine Brda Bri\xc5\xa1ki \xc4\x8dasnik in kluba gori\xc5\xa1kih \xc5\xa1tudentov \xc5\xa0tudjozo. Pisal je tudi \xc4\x8dlanke za Sobotno prilogo in Ve\xc4\x8der._NEWLINE_Delal je tudi na TV Koper, vendar ga delo na televiziji ni navdu\xc5\xa1ilo in ga je pustil po kratkem \xc4\x8dasu. V letih 2005-2011 je delal kot redaktor jutranjega programa na prvem programu radia Slovenija._NEWLINE_Bil je eden izmed 571. podpisnikov Peticije zoper cenzuro in politi\xc4\x8dne pritiske na novinarje v Sloveniji._NEWLINE_Trenutno deluje kot vodja programa za \xc4\x8dlovekove pravice v dru\xc5\xa1tvu Legebitra.\n_START_SECTION_\n\xc5\xbdivljenje\n_START_PARAGRAPH_\nOd leta 1993 \xc5\xbeivi in ustvarja v Ljubljani._NEWLINE_Je prvi Slovenec, ki je uradno registriral istospolno partnersko skupnost._NEWLINE_Leta 2003 sta s partnerjem ustanovila Dru\xc5\xa1tvo DIH, ki mu je Bla\xc5\xbei\xc4\x8d tudi predsedoval do leta 2007._NEWLINE_Je tudi trgovski poslovodja, ra\xc4\x8dunovodja, diplomirani novinar in nacionalni aktivist za \xc4\x8dlovekove pravice po programu Sveta Evrope Kompas._NEWLINE_25. 7. 2009 je v ljubljanskem lokalu Open Cafe, enem izmed znanih ljubljanskih gej barov, bil napaden s strani treh mlaj\xc5\xa1ih zamaskiranih mo\xc5\xa1kih \xe2\x80\x93 Marka Kousa,\xc2\xa0Jana Stenovca\xc2\xa0in\xc2\xa0Jerneja \xc5\xa0ercerja \xe2\x80\x93, ki so se iz homofobije z baklami znesli nad lokal, pri \xc4\x8demer je sam utrpel po\xc5\xa1kodbe glave. Osumljence je izdala DNA, ki so jo forenziki na\xc5\xa1li na baklah, odvr\xc5\xbeenih v lokal in pred njega. _NEWLINE_Marca 2010 so jih na ljubljanskem okro\xc5\xbenem sodi\xc5\xa1\xc4\x8du\xc2\xa0obsodili\xc2\xa0na poldrugo leto zaporne kazni, ki pa so jo vi\xc5\xa1ji sodniki\xc2\xa0skraj\xc5\xa1ali. Kousa in Stenovca so obsodili na sedem mesecev, \xc5\xa0ercerja pa na pet mesecev zapora. Med olaj\xc5\xa1evalnimi okoli\xc5\xa1\xc4\x8dinami so med drugim na\xc5\xa1teli dozdaj\xc5\xa1njo nekaznovanost, njihovo mladost in da vsi izhajajo iz urejenega dru\xc5\xbeinskega okolja. V dobro so jim \xc5\xa1teli tudi, da si je prvoobto\xc5\xbeeni na\xc5\xa1el slu\xc5\xbebo, druga dva pa sta se vpisala na fakulteto. \xc4\x8ceprav je sodi\xc5\xa1\xc4\x8de prve stopnje dvomilo o iskrenosti opravi\xc4\x8dila in ob\xc5\xbealovanja, pa vi\xc5\xa1ji sodniki niso \xc5\xa1li mimo tega, da so se vsi trije pokesali, se o\xc5\xa1kodovancu opravi\xc4\x8dili in s tem pokazali pozitiven odnos do njega._NEWLINE_Organiziran napad z baklami in kamenjem, sramoten za civilizirano dru\xc5\xbebo, je mo\xc4\x8dno odmeval v javnosti. Po eni strani so strokovnjaki poudarjali, da je pomembna obsodilna sodba zaradi kaznivih dejanj spodbujanja sovra\xc5\xa1tva, nasilja in nestrpnosti, kar je bil takrat precedens v Sloveniji, po drugi strani pa so bili nekateri presene\xc4\x8deni nad olaj\xc5\xa1evalnimi okoli\xc5\xa1\xc4\x8dinami vi\xc5\xa1jega sodi\xc5\xa1\xc4\x8da, ki so pripeljale do milej\xc5\xa1e kazenske sankcije. Obramba pa je ves \xc4\x8das trdila, da zaporna kazen odstopa od ustaljene prakse in sodi\xc5\xa1\xc4\x8da za tak\xc5\xa1na dejanja praviloma izrekajo pogojne obsodbe._NEWLINE_\xc4\x8ceprav se je trojica na sojenju pokesala in Bla\xc5\xbei\xc4\x8du opravi\xc4\x8dila, si po \xc4\x8drki zakona niso umazali rok z napadom na Open Cafe in so povsem nedol\xc5\xbeni. Zaradi neupravi\xc4\x8denega pripora oziroma zapora, kazen so namre\xc4\x8d v celoti \xc5\xbee odslu\xc5\xbeili, pa bodo zdaj od dr\xc5\xbeave br\xc5\xbekone terjali denarni obli\xc5\xbe. \xc2\xbbKazenski postopek zoper mojo stranko je ustavljen, od\xc5\xa1kodninski postopek zoper dr\xc5\xbeavo pa se \xc5\xa1ele za\xc4\x8denja,\xc2\xab\xc2\xa0je bil jasen odvetnik Miha Kuni\xc4\x8d._NEWLINE_Sodba je dobila epilog, s katerim so bili napadalci oprani krivde in torej nekaznovani, poravnati so morali le od\xc5\xa1kodnino za nastalo \xc5\xa1kodo v lokalu._NEWLINE__NEWLINE_Tedaj je Mitja Bala\xc5\xbei\xc4\x8d podal odzivno izjavo:_NEWLINE_Kot aktivist za \xc4\x8dlovekove pravice podpiram vsakr\xc5\xa1no odstranjevanje protiustavnosti in kr\xc5\xa1itev temeljnih \xc4\x8dlovekovih pravic iz zakonodaje. V primeru homofobnega napada na Cafe Open to sicer pomeni, da pravi\xc4\x8dnosti nikoli ne bo zado\xc5\xa1\xc4\x8deno, saj je kazenski pregon v celoti padel. Ker pa so napadalci v postopku mediacije krivdo priznali in pla\xc4\x8dali od\xc5\xa1kodnino, trdim, da bodo v moralnem smislu za vedno ostali zapisani kot osebe, ki so iz sovra\xc5\xa1tva do istospolno usmerjenih izvedli organiziran homofobni napad. \xe2\x80\x93 Mitja Bla\xc5\xbei\xc4\x8d'